ราชกิจจาฯ ประกาศระเบียบ “กองสลาก” ห้ามคนอายุต่ำกว่า 20 ปี ขึ้นรางวัลล็อตเตอรี่
เว็บไซต์ราชกิจจานุเบกษา ประกาศระเบียบสำนักงานสลากกินแบ่งรัฐบาล ห้ามคนอายุต่ำกว่า 20 ปี ขึ้นเงินรางวัลล็อตเตอรี่ มีผลบังคับใช้แล้ว
เว็บไซต์ราชกิจจานุเบกษา ประกาศระเบียบสำนักงานสลากกินแบ่งรัฐบาล ห้ามคนอายุต่ำกว่า 20 ปี ขึ้นเงินรางวัลล็อตเตอรี่ มีผลบังคับใช้แล้ว
3 มี.ค. 2564

เว็บไซต์ราชกิจจานุเบกษา เผยแพร่ระเบียบสำนักงานสลากกินแบ่งรัฐบาล ว่าด้วยการกำหนดขั้นตอนการจ่ายรางวัลสลากกินแบ่งรัฐบาล และหรือสลากอื่น ที่สำนักงานสลากกินแบ่งรัฐบาล จัดทำขึ้นเพื่อจำหน่าย (ฉบับที่ 2) พ.ศ. 2563
โดยประกาศดังกล่าว ระบุว่า โดยที่เป็นการสมควรแก้ไขปรับปรุงระเบียบสำนักงานสลากกินแบ่งรัฐบาล ว่าด้วยการกำหนดขั้นตอนการจ่ายรางวัลสลากกินแบ่งรัฐบาล และหรือสลากอื่น ที่สำนักงานสลากกินแบ่งรัฐบาล จัดทำขึ้นเพื่อจำหน่าย พ.ศ. 2560
เพื่อให้สอดคล้องกับบทบัญญัติใน พ.ร.บ.สำนักงานสลากกินแบ่งรัฐบาล พ.ศ. 2517 และแก้ไขเพิ่มเติมโดยพ.ร.บ.สำนักงานสลากกินแบ่งรัฐบาล (ฉบับที่ 2) พ.ศ. 2562 เพื่อกำหนดวิธีการปฏิบัติงานของสำนักงานสลากกินแบ่งรัฐบาล
อาศัยอำนาจตามความในมาตรา 18 (2) แห่งพ.ร.บ.สำนักงานสลากกินแบ่งรัฐบาล พ.ศ. 2517 สำนักงานสลากกินแบ่งรัฐบาล จึงวางระเบียบไว้ ดังนี้
ข้อ 1 ระเบียบนี้เรียกว่า “ระเบียบสำนักงานสลากกินแบ่งรัฐบาล ว่าด้วยการกำหนดขั้นตอนการจ่ายรางวัลสลากกินแบ่งรัฐบาล และหรือสลากอื่น ที่สำนักงานสลากกินแบ่งรัฐบาลจัดทำขึ้นเพื่อจำหน่าย (ฉบับที่ 2) พ.ศ. 2563”
ข้อ 2 ระเบียบนี้ให้ใช้บังคับตั้งแต่วันถัดจากวันประกาศเป็นต้นไป
ข้อ 3 ให้ยกเลิกความในข้อ 5 ของระเบียบสำนักงานสลากกินแบ่งรัฐบาล ว่าด้วยการกำหนดขั้นตอนการจ่ายรางวัลสลากกินแบ่งรัฐบาล และหรือสลากอื่น ที่สำนักงานสลากกินแบ่งรัฐบาลจัดทำขึ้นเพื่อจำหน่าย พ.ศ. 2560 และให้ใช้ความต่อไปนี้แทน
สำหรับ ข้อ 5 ในระเบียบสำนักงานสลากกินแบ่งรัฐบาล ระบุว่า ห้ามบุคคลซึ่งมีอายุต่ำกว่า 20 ปีบริบูรณ์ ติดต่อขอรับรางวัลสลากกินแบ่งรัฐบาล และหรือสลากอื่น ที่สำนักงานสลากกินแบ่งรัฐบาล จัดทำขึ้นเพื่อจำหน่าย
ทั้งนี้ ประกาศ ณ วันที่ 8 ธันวาคม พ.ศ. 2563 โดย พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล
